Yesus aupu pepu dingeda,
ukupmanto upu ton cap,
pepu.
Tenpu taruda,
tenpu ngebo er nyapu butene deipupa neprei.
Nepreipa dakuramyanen,
tenpu tumi di,
du ngebo gum dinin,
weit ngebodi,
aupu pepu.
“Naio,
kan talepmum kecada,
‘Ne depkune taru karepkamne,’
tenepnemum kecada,
ukutarupu bokra karepkunerume,”
pepra moropu.
Moropu pangeda,
akati deiyo ngebodi,
er nyapu butene tep,
er taleamu keca bokra karepu.
Karepupa,
dakuramreianen,
ware buteneto,
wenerito kupkopda,
er weit bodi er talepu keca yuma buluprapudi,
‘Ne yuk karen mutu kunkamne’ tenen,
kipra beu.
Karen mutu beu dingeda,
akeca-keca yuma kunumna cap,
mali kupra kuna cap deiki di,
er nai bodi karepupa dopropu keca yuma gum kupu.
Er dopropu keca yuma gum kupu tarupu,
akaren mutu neitamaida,
jen keca yuma gum kupupa,
jen putapka tep,
angeboda ikin weik kupu.
Amida,
er dopropu keca yuma gum kupka cadi,
ikin weik kupupa,
karen mutu neitamai tenpu ngebo kuramngai beudi,
upepu.
“Kandi ne tep,
‘Pel doneo,’
pepnetumpa,
dotene,”
pepra moropu.
Moropupa,
angebodi er bisam pein ngebo keipu.
Bisam pein ngebo keipupa,
bisam peiramu taruda,
yuk nengdi er jen keca men kareamya tep,
‘Abisam jen jeramredi,
sengsingiramre sirikpu bupra jeptene,’
teneramudi putaramupa,
amali kecapu jeramu.
Ikin weik kupu taru neitamaida,
kange moupra dopdarap pepkopda,
utenepu.
‘Uo,
ne ware deiyo keca tep,
mali kuramsi do?
Ne nai er pel tali melimnung nengda,
jen keca weik jenmangepane,
boupyopda,
gawal tamnung dinino,
nepuda,
jen keca gum kupneua deiki di,
depmanto kunune,’
tenepu.
Ange tep ngeda,
ne nai kori tamupra benedi,
upepkamne.
“Naio,
Allah cap,
kan cap tep pio mali kuramsi.
Ne pio mali kuramsa cadi,
kandi,
‘Ada ne mi,’
ton cap men penkamnerum dinin,
kan pel melimna neng utopu kweipnetumpa,
tali pelpu dotene.”
Amali kuramu ngebodi,
‘Ne nai tep aupu pepkamne,’
tenepu.
Utenepudi,
amutu tapra er nai kori tamupra beu.
Bisai uyakanmaupa,
er nai ati dam tekra dinmauadi,
er mi karen uyakanmaupa epu.
Epu dingeda,
er mi tep bicau kupupa,
sepdaro beudi,
bena iriprap mutupu.
Ukupu pangeda,
er midi er nai tep pepu.
“Uo ne naio,
Allah cap,
kan cap tep,
pio mali kwamsa cadi,
amenda taru yumada,
kandi ne tep,
‘Ada ne mi,’
men penkamnerume,”
pepu.
Upepu dinino,
ami er naidi,
er pel melimna neng tep aupu pepu.
“Sunda,
‘Ila neng tep gispal dopkamep’ tenen,
kareramep opkal,
deiki opkal pio telep ngeda,
menmena dopra yarumudi,
ne mi tep dongopra deipkurume.
Tonda,
‘Akati deiyo ngebo utopu kurure,
tenepkameng’ tenen,
buru du dingdongon keca er si cincin dopra,
yana dekra deiprume.
Tonda,
‘Angeboda,
tali melimna ngebo gume,
ila ngebo kurure,
tenepkameng’ tenen,
ne mi er yan dongon sandal yana kepra deipso.
Ukupmum dingeda,
‘Ila tumi kailya kalepra jepkamep’ tenen,
peingepa,
ila di nepu sapi bisam mida,
popra kalepra deipkurume.
Popra kaleprumu pangeda,
nun yuma kange deipmepedi,
pingpinga di jepkamepe.
Ada tali tep gume.
Ne mi yanmanerada,
dena utopu kwamu dinin,
ukutaruda,
gam bungdongoramenga utopu kupre.
Tonda,
ne mi dimpemneu dinin,
konum yanmarpa epmapa cadi,
kailya kaleprumupa,
pingpinga di jepkupe,”
pepu.
Upepka tep,
sun yuma kange deipidi,
kailya gonga kepra kalepi.
Sun aneng yumadi,
kailya gonga kepra kalenmai taruda,
amali kuramu dinin,
tamupra yanmau ngebo,
er du boda wa tup penmau.
Wa penmauanen,
er nai ati dam tamupra yau pangeda,
sun pingpinga di kalepmaidi,
mut penmaipa gekenmau.
Gekenmaua cadi,
erdi er nai melimna ngebo tenpu kongpepupa,
yaupa,
“Sun ware keca deiyo tep pingpinga di kunmang do?”
pepra asipetepu.
Asipetepupa,
amelimna ngebodi tamupra pepu.
“Gume,
kan weit boda,
dimpepu dinin,
ukutaruda,
konum telep kupra tamupra yanmara tep,
kan naidi,
‘Sapi bisam mi ila nepu ngeda,
popra kaleprume,’
pepmaupa,
popra kalemangdi kunmange,”
pepu.
Upepupa,
mali kuramu dinin,
ukupu tamupra yanmau ngebo,
er du bodi tulum weik kupka tep,
‘Neda akati men wekune,’
tenepu.
Utenepka tep,
er nai akati pumbon di yana,
er menmena deipu mi kori beudi,
‘Ati yankur’ tenen,
moropu.
Er naidi moropu dinin,
er mi du ngebodi tamupra pepu.
“Gume naio,
kandi peiamnumum utopu,
kan pel weikanun doramsipane,
doramsi keteng tamun neitamai yumada,
‘Er cap,
er kayapu neng cap kalepkameng’ tenen,
tenpu kambing mi peda,
men kareamnemume.
Ne teleppu pel doramsi dinin,
kalemne keca men kareamnemum dinino,
ne weit boda,
kan taleamum keca dopra ne weit bo tep konum kareamumpa,
dopra benamudi,
akeca-keca weik kunumna cap,
ner tali nyangna tep kunumna cap deiki di,
gum kupka tep,
tamupra yanmakerpa,
adipapu ila di nemu sapi bisam mi popra,
kalepra deipmareme.
Ukupmaremada waria tep do?”
pepu.
Upepupa,
er naidi tamupra pepu.
“Ne mio,
ataru-ataru yuma kan cap,
nun kikiman kunuma cadi,
ne talene keca yumada,
kan peda talerume.
Ne kecada,
kan keca utopu kurure.
Dinino,
kan weit boda,
dena utopu kwamu dinin,
gam bungamenga utopu kupmare.
Tonda,
pio dimpemneu dinin,
yanmarpa,
epmana cadi,
er tep kange deipmapdi,
kailya kalepmapada,
pio telepe pua.”
Akati deiyo ngebodi,
er mi du bo ngebo tep pepu.
Yesusdi ukupmanto upu deiki di pepu.